බන්ධනාගාර තුළ කොවිඩ් ව්‍යාප්තිය පාලනය කිරීම සඳහා නව පියවර ගණනාවක් ගෙන ඇති බව බන්ධනාගාර මාධ්‍ය ප්‍රකාශක බන්ධනාගාර කොමසාරිස් පාලන චන්දන ඒකනායක පවසනවා.මාධ්‍ය ප්‍රකාශකවරයා පවසන්නේ බන්ධනාගාර තුළ පවතින අධික තදබදය අවම කර ගැනීම සඳහා බන්ධනාගාර කොමසාරිස්වරයා විසින් නීතිපතිවරයාගෙන් විශේෂ ඉල්ලීමක් කර ඇති බවයි.එම ඉල්ලීමට අනුව නීතිපතිවරයා පොලිස්පතිවරයාට විශේෂ චක්‍රලේඛයක් නිකුත් කර තිබෙනවා.එම චක්‍රලේඛයේ සඳහන් වන්නේ අත්‍යාවශ්‍යම කරුණක් හැරුණුකොට අධිකරණයට ඉදිරිපත් කරන පුද්ගලයන් රිමාන්ඩ් බන්ධනාගාර ගත නොකරන ලෙසයි.ඇප ලබාදීමට හැකි සෑම අවස්ථාවකදීම ඇප ලබා දෙන ලෙසත් රිමාන්ඩ් බන්ධනාගාරගතව සිටින රැඳවියන්ටත් ඇප ලබා දීමට කටයුතු කරන ලෙසත් එම චක්‍රලේඛයෙන් දන්වා තිබෙනවා.මීට අමතරව බන්ධනාගාර තුළ කොවිඩ් 19 රෝගය පැතිරයාම වැළැක්වීම සඳහා තවත් පියවර ගණනාවක් ගෙන ඇති බවයි බන්ධනාගාර මාධ්‍ය ප්‍රකාශකවරයා පවසන්නේ.ඒ අනුව මේ වන විට බන්ධනාගාර රැඳවියන් 14000ට ආසන්න ප්‍රමාණයකට සයිනොෆාර්ම් එන්නත ලබාදී තිබෙනවා.